# MTÜ Eesti Pimedate Liit (EPL) juhatuse koosoleku protokoll nr 24-1

### Kuupäev ja koht: 13. märts 2024; Lõuna-Eesti Pimedate Ühingu kontor Ringtee 1, Tartu ja Zoom

Koosolekut juhatas juhatuse esimees Jakob Rosin.

Koosolekut protokollis assistent Mari-Liis Uibu.

Koosolekul osalesid juhatuse esimees Jakob Rosin, liikmed Priit Kasepalu, Monica Lõvi ja Tiina Tamm Lõuna-Eesti Pimedate Ühingu kontoris ning Elisabeth Egel veebis Zoomi kaudu.

Juhatuse liikmed Ago Kivilo ja Anneli Lõhmus koosolekul ei osalenud.

Koosolekul osales 5 juhatuse liiget 7st. Seega oli koosolek otsustusvõimeline.

Koosolekust võtsid osa tegevjuht Mari Sepp, assistent Mari-Liis Uibu ja revisjonikomisjoni liige Ellen Kavald.

Koosolek algas kell 11.00 ja lõppes kell 13.00.

### Koosoleku päevakord:

1. Juhatuse kirjalikud otsused ajavahemikus 19. detsember 2023 – 13. märts 2024

2. Tegevus ajavahemikus 19. detsember 2023 – 13. märts 2024

3. EPLi 2024. aasta tegevuskava kinnitamine

4. EPLi 2023. aasta eelarve täitmine

5. EPLi 2024. aasta eelarve kinnitamine

6. EPLi liikmete nimekirjast kustutamine

7. Leedu Pimedate ja Vaegnägijate Ühingu külastus

8. Kirjad ja info

Juhatus kinnitas koosoleku päevakorra.

### Päevakorrapunkt nr 1

#### Juhatuse kirjalikud otsused ajavahemikus 19. detsember 2023 – 13. märts 2024

**1.** 16. jaanuaril saatsid kaks Tallinn, Laki 7b hoones ruume üürivat ettevõtet EPLi juhatusele avalduse arvestada 2024. aasta üürihinna tõusuks 5%. EPL arvestas üürihindade tõusuks alates 1. jaanuarist 9,2%, mis oli 2023. aasta tarbijahinna indeksi tõus.

***Juhatus otsustas:*** Määrata avalduse esitanud ettevõtete üürihinna tõusuks alates 1. veebruarist 5%. Kui ettevõtted ei tasu jooksvaid ja maksegraafiku alusel kinnitatud arveid õigeaegselt, siis soodustus üürihinna tõusuks ei rakendu

**2.** 18. jaanuaril saatis Laki 7b hoones ruume üüriv MTÜ Pimedate Töökeskus Hariner (Hariner) EPLi juhatusele avalduse, milles soovis alates 1. veebruarist langetada üürihinda.

***Juhatus otsustas:*** Langetada üürihinda perioodiks 1. veebruar – 31. august 2024.

**3.** 16. veebruaril otsustas juhatus kuulutada välja kirjaliku enampakkumise kinnisasjade koormamiseks hoonestusõigusega EPLile kuuluval kahel kinnistul, mille esemeks on alljärgnevalt nimetatud kinnistud koos selleks oluliste osadega ja päraldistega:

1. Kinnistu suurusega 2,28 hektarit, katastritunnus 67401:006:1480, asukoht Puhkebaasi, Kiviküla, Haapsalu linn, Lääne maakond. Kinnistul asuvad hooned (lisatud ehitusregistri kood): peamaja (105010907), puhkemaja 2 (105010908), puhkemaja 4 (105010910), puhkemaja 6 (105010912), puhkemaja 7 (105010913), saun (105010914), kuur (105010915), pumbamaja (105010917), 2 lagunenud hoone vundamendid (105010909, 105010911).

2. Kinnistu suurusega 1,11 hektarit, katastritunnus 67401:006:1490, asukoht Roosi tee 9, Kiviküla, Haapsalu linn, Lääne maakond. Kinnistul asub paadikuur (120552766).

### Päevakorrapunkt nr 2

#### Tegevus ajavahemikus 19. detsember 2023 – 13. märts 2024

20. detsembril arutas Jakob Rosin erakonna Eesti 200 esindajatega mootorsõidukimaksu kehtestamisel kavandatavaid soodustusi ehk toetuste kasvu puuetega inimestele.

22. detsembril arutas Jakob Rosin Tallinna linnaplaneerijatega taktiilsete kõnniteeplaatide paigaldamise loogikat.

2. jaanuaril osales Jakob Rosin kohtumisel Eesti Puuetega Inimeste Koja (EPIKoda) ja Põhja-Eesti Pimedate Ühingu (PPÜ) esindajatega, et arutada isikliku abistaja teenuse kavandatavate muudatuste mõju puuetega inimestele ning panna paika edasised tegevused.

3. jaanuaril arutas Jakob Rosin EPIKoja, PPÜ, Tallinna Puuetega Inimeste Koja ning Tallinna Sotsiaal- ja Tervishoiuameti esindajatega isikliku abistaja teenuse kavandatavate muudatuste mõju puuetega inimestele.

4. jaanuaril arutas Jakob Rosin Euroopa digitaalõppe programmi projektijuhiga võimalust viia läbi projekt pimedate sommeljeede koolituseks.

10. jaanuaril arutas Jakob Rosin EPIKoja ja Kultuuriministeeriumi töötajatega ministeeriumi poolt EPIKojalt tellitud kultuuri ligipääsetavuse õppekava elluviimise üksikasju.

10. jaanuaril osales Jakob Rosin EPIKoja poolt korraldatud kohtumisel Elroni esindajaga, käsitlemaks rongide ja klienditeeninduse ligipääsetavuse erinevaid aspekte.

16. jaanuaril osales Jakob Rosin kohtumisel Sotsiaalkindlustusameti (SKA), Nägemispuudega Inimeste Rehabiliteerimiskeskuse ning EPIKoja esindajatega, et arutada nägemispuudega inimeste rehabilitatsiooniteenuseid puudutavaid muresid ning leida koostöövõimalusi SKAga.

17. jaanuaril kohtus Jakob Rosin Tallinna Ülikooli Balti Filmi- ja Meediakooli üliõpilastega, kes loovad lõputöö raames telesarja pilootepisoodi pimedast noormehest.

17. jaanuaril andis Jakob Rosin intervjuu Tartu Ülikooli üliõpilasele Tallinna lennujaama saatjateenuse kvaliteedi osas.

31. jaanuaril arutasid Jakob Rosin ja Mari Sepp Tallinna Linnaplaneerimise Ameti muinsuskaitse osakonna töötajaga vanalinna vaateplatvormidele loodavate infotahvlite kujundust.

2. veebruaril tutvustas Priit Kasepalu Tallinna Ehte Humanitaargümnaasiumi õpilastele nägemispuudega inimeste elu.

3. veebruaril valmis Priit Kasepalu koostatud EPLi 2023. aasta tegevuse ülevaade.

3. veebruaril andis Priit Kasepalu TV3 toimetajale intervjuu tunnustuse „Eestimaa uhkus 2024“ pälvinud Anni Oraveeri tööst.

6. veebruaril nõustas Mari Sepp Riigi Kinnisvara ASi töötajat Kiviõli ühishoone liikumisteedele paigaldatavate juht- ja hoiatusplaatide osas.

7. veebruaril esines Priit Kasepalu Niguliste muuseumis ligipääsetavuse lahendusi tutvustanud teabepäeval nägemispuudega külastajate poolse sõnavõtuga.

8. veebruaril osales Jakob Rosin koos PPÜ, EPIKoja ja Harineri esindajatega kohtumisel Töötukassa töötajatega, et arutada nägemispuudega inimeste tööhõivega seotud muresid.

9. veebruaril tutvustas Priit Kasepalu Õhtulehe ajakirjanikule invatakso kasutamist.

10.–14. veebruaril osalesid Jakob Rosin ja Monica Lõvi Euroopa Pimedate Liidu (EBU) üldkoosolekul, kus Jakob Rosin valiti uue juhatuse liikmeks.

13. veebruaril kohtus Mari Sepp arenguekspert Margus Nurgaga, kellega arutati SA Kodanikuühiskonna Sihtkapital (KÜSK) arenguhüppe taotlusvooru esitatavat projekti.

16. veebruaril osalesid Jakob Rosin ja Mari Sepp veebikohtumisel Kiviküla kinnistute arendamisest huvitatud ettevõtjaga.

27. veebruaril arutas Jakob Rosin Roche Eesti OÜ esindajatega silmahaiguste ravimite taotluste esitamist Tervisekassale.

27. veebruaril kohtusid Mari Sepp ja Jakob Rosin Eesti Diabeediliidu presidendi Ulvi Tammer-Jäätesega, et arutada Eesti Puuetega Inimeste Fondi (EPIFond) taotlusvooru esitatavat ühisprojekti.

4. märtsil toimus Vilniuses Balti riikide pimedate organisatsioonide esindajate kohtumine, kus osalesid Jakob Rosin, Mari Sepp ja Mari-Liis Uibu.

5. märtsil arutas Jakob Rosin European Payments Councili esindajaga koostöövõimalusi kaardimakseterminalide ligipääsetavuse parandamiseks Euroopas.

6. märtsil viisid Jakob Rosin ja Mari-Liis Uibu läbi EPLi veebiseminaride avaseminari, kus EPIKoja jurist Kristi Rekand rääkis teemal “Vaide koostamine töövõime hindamise ja/või puude raskusastme otsusele”.

7. märtsil näitas Mari Sepp Kivikülas kinnistute arendamisest huvitatuile hooneid.

11. märtsil arutas Jakob Rosin European Payments Councili esindajaga koostöövõimalusi kaardimakseterminalide ligipääsetavuse parandamiseks Euroopas.

12. märtsil tutvustas Jakob Rosin Riigikogu rahanduskomisjoni ja maaelukomisjoni ühisel istungil puuetega inimeste seisukohti kavandatava mootorsõidukimaksu osas.

### Päevakorrapunkt nr 3

**EPLi 2024. aasta tegevuskava kinnitamine**

***Juhatus arutas:***

Juhatuse liikmed on tegevuskava projektiga eelnevalt tutvunud ning juhatuse meililistis oma ettepanekud ja parandused esitanud.

Täpsustati tegevuskava ligipääsetavust puudutavate normdokumentide ja juhendite väljatöötamise punkte 1.7 ja 3.2, et paremini edasi anda EPLi sihte ning eesmärke.

Eestis on puudus dokumentidest ja juhenditest, mis aitaksid arhitektidel, disaineritel ja ehitajatel planeerida linnaruumi, ehitisi ja taristut nägemispuudega inimestele ligipääsetavalt.

Ehitatud keskkonna (juhtteed, äärekivid jm ligipääsetav arhitektuur) ligipääsetavus vajab väga palju arendust ning EPLile laekub sageli ehitus- ning taristualaseid päringuid.

Spetsialistide koolitamine ning konkreetsete suuniste väljaarendamine aitab tagada nägemispuudega inimestele ligipääsu teenustele ning iseseisvalt liikumisele.

Täpsustatud punktid sõnastati järgmiselt:

1.7 *Esindada nägemispuudega inimeste huve ligipääsetavust puudutavate normdokumentide ja juhendite väljatöötamisel*.

3.2 *Jätkata tööd kompetentsikeskuse arendamisel. Luua üle-eestiline võrgustik spetsialistidest, kellel on võimekus viia läbi nägemispuudega inimestele ligipääsetavust tagava ehitatud keskkonna hindamist ja sellealast nõustamist*.

***Juhatus otsustas:***

Juhatus kinnitas 2024. aasta tegevuskava (lisa 1).

### Päevakorrapunkt nr 4

**EPLi 2023. aasta eelarve täitmine**

***Juhatus arutas:***

Mari Sepp andis ülevaate 2023. aasta eelarve täitmisest. EPL lõpetas aasta 15 860 eurose tulemiga. Suurimad erinevused eelarve prognoosi ja täitmise vahel olid Laki 7b elektrimüügi käibe langus ning lisandunud Teoteatri projekt.

***Juhatus otsustas:***

Juhatus võttis 2023. aasta eelarve täitmise teadmiseks (lisa 2).

### Päevakorrapunkt nr 5

**EPLi 2024. aasta eelarve kinnitamine**

***Juhatus arutas:***

Juhatuse liikmed on eelarve projektiga eelnevalt tutvunud ning juhatuse meililistis oma ettepanekud ja parandused esitanud.

EBU 2024. aasta liikmemaks on 2750 eurot. EBU annab igal aastal oma liikmetele võimaluse taotleda liikmemaksu soodustust.

Soodustuse taotlemiseks on EBU dokumendiplank “Request of EBU membership fee reduction for 2024 and 2025”, mis tuleb inglise keeles täita ning saata EBU sekretariaadile.

***Juhatus otsustas:***

* Taotleda EBU liikmemaksu soodustust.
* Kinnitada 2024. aasta eelarve (lisa 3).

### Päevakorrapunkt nr 6

**EPLi liikmete nimekirjast kustutamine**

***Juhatus arutas:***

MTÜ Pimedate Infoühing Helikiri on kustutatud Äriregistrist 28. veebruaril 2024[[1]](#footnote-1).

MTÜ Lääne-Viru Pimedate Ühing on kustutatud Äriregistrist 29. veebruaril 2024[[2]](#footnote-2).

Registrist kustutamise põhjus on majandusaasta aruande esitamata jätmine.

Mittetulundusühingute seaduse § 14 lõike 1 kohaselt lõpeb juriidilisest isikust liikme lõppemise korral tema liikmelisus mittetulundusühingus. Seetõttu tuleb EPLi juhatusel MTÜ Pimedate Infoühing Helikiri ja MTÜ Lääne-Viru Pimedate Ühing Äriregistrist kustutamise tõttu EPLi liikmete nimekirjast kustutada.

#### Juhatus otsustas:

Juhatus kustutas Äriregistrist kustutamise tõttu EPLi liikmete nimekirjast MTÜ Pimedate Infoühing Helikiri ja MTÜ Lääne-Viru Pimedate Ühing.

### Päevakorrapunkt nr 7

**Leedu Pimedate ja Vaegnägijate Ühingu külastus**

4. märtsil külastas EPLi delegatsioon Vilniuses Leedu Pimedate ja Vaegnägijate Ühingut (LASS).

LASSile kuulub lüliteid ja pistikupesi tootev tehas Liregus, mis on erinevate nimetuste all tegutsenud juba 80 aastat. Toodete kõrge kvaliteet aitas tehasel pärast Leedu iseseisvuse taastamist konkurentsivõimelisena püsida ja edasi areneda. Praegu on Liregus Leedu suurim lülitite ja pistikupesade tootja ning tema tooteid võib leida paljudes ehituspoodides üle Euroopa.

Hiljuti renoveeritud Leedu audiosensoorse raamatukogu majas on taktiilsed majajuhid, kollase kontrastiga taktiilsed juhtteed ning Braille numbritega märgistatud garderoobikapid.

Pärastlõunal ühines aruteluga Läti Pimedate Ühingu delegatsioon ning toimus ühine ümarlauaarutelu Baltimaade pimedate ja vaegnägijate ühingute olukorrast ja toimetustest.

Leedu ühingusse kuulub umbes 5000 inimest (ühinemistasu 1 euro liikmelt), Läti ühingul on umbkaudu3000 liiget (liikmemaks puudub) ning EPLi liikmesorganisatsioonides on kokku umbes 1600 inimest.

Esindajad otsustasid ühiselt, et konkurss Balti Laine on oma aja ära elanud. Euroopas korraldatakse sarnaseid ja suuremaid konkursse, millel soovijad saavad osaleda. Balti Laine asemel hakatakse korraldama külaliskohtumisi üksteise suvepäevadel. Leedu ühingu festival-suvepäev toimub 22. juunil. EPLi suvepäev toimub mais 2025. Läti ühing kaalub erinevaid projekte, et alustada üritusega.

Kinnitati edasine koostöökava.

***Juhatus otsustas:***

Jätkata koostööd Leedu ning Läti pimedate ja vaegnägijate ühingutega.

### Päevakorrapunkt nr 8

**Kirjad ja info**

* **Laki 7b üürnike võlgnevused**

Juhatus arutas Laki 7b üürnike maksetähtaja ületanud võlgnevusi ning vaatab võlgnevused üle 1. aprilli seisuga. Kui võlgnikud ei ole selleks kuupäevaks oma kohustusi täitnud, kaalutakse üürilepingute lõpetamist.

* **KÜSKile esitatav projektitaotlus**

KÜSKi põhiline eesmärk on suurendada Eestis avalikes huvides tegutsevate vabaühenduste tegevusvõimekust.

EPLi projekti eesmärk on luua üle-eestiline võrgustik spetsialistidest, kellel on võimekus viia läbi nägemispuudega inimestele ligipääsetava keskkonna hindamist ja sellealast nõustamist, tuginedes ligipääsetavuse ekspertide poolt loodud üksikasjalikele juhenditele.

EPL soovib tegevusvõimekuse tõstmiseks luua konkreetse, teaduspõhise ja kindlaks määratud ligipääsetava keskkonna juhendi, mis defineeriks ligipääsetavaks ja iseseisvaks orienteerumiseks vajalike taktiilsete elementide parameetrid erinevates keskkondades.

Valmiv materjal on alus koolitusprogrammi väljatöötamisele. Selle abil koolitatakse EPLi liikmesühingute liikmeid ning eestvedajaid, et anda neile teadmised ja oskused jagada oma ühingu tööpiirkonnas ligipääsetavuse alaseid ekspertteadmisi ehitajatele, projekteerijatele, sisekujundajatele, linnaplaneerijatele ja teistele ehitatava keskkonna kavandajatele.

KÜSKi projekti raames on taotlejal kohustus võtta ka väljaspoolt arenguekspert. Mari Sepp kohtus Margus Nurgaga, kellega arutati KÜSKi arenguhüppe taotlusvooru esitatavat projekti ja kes nõustus hakkama projektitaotluses nõutud arengueksperdiks.

* **EPIFondile koos Eesti Diabeediliiduga esitatav projektitaotlus**

27. veebruaril kohtusid Mari Sepp ja Jakob Rosin Eesti Diabeediliidu presidendi Ulvi Tammer-Jäätesega, et arutada kahe liidu koostöövõimalusi. Koostööna toimuks projekti raames kahepäevane kohtumine, kus EPList osaleb 16 ning Diabeediliidust 20 eestvedajat. Ühisel koolitusel saavad eestvedajad, kes igapäevaselt ühingute liikmetega suhtlevad, teadmisi vaimse tervise probleemide märkamisest ja ennetamisest.

Diabeediliidu esindaja tuleb ka EPLi veebiseminarile rääkima diabeediga kaasnevatest ohtudest ning ennetusest.

Lisaks toimub ühine vaide koostamise koolitus EPIKoja jurist Kristi Rekandiga, kus mõlema liidu eestvedajad saavad teadmisi, kuidas paremini koostada töövõimetus- ja puudetaotlusi ning esitada otsustele vaiet.

* **Eesti Juhtkoerte Kasutajate Ühing ning juhtkoerte kasutus Eestis**

2023. aastal toimus juhtkoerte teema arutelu SKA töötajatega. 2024. aasta jaanuaris käsitles Jakob Rosin juhtkoerte teemat kohtumisel sotsiaalkaitseministriga. Sotsiaalministeerium soovib Eesti Juhtkoerte Kasutajate Ühingult ülevaadet juhtkoerte kasutamisega seonduvatest põhiprobleemidest. Jakob Rosin kaasas arutelusse ka juhtkoerte raviarveid vahendava MTÜ Pane Oma Meeled Proovile. Samuti osalesid arutelul MTÜd Abikoerte Keskus ja Juht ja Abikoerte kool kes tevead aktiivselt tööd juhtkoerte arendusega. 14. märtsil toimub järgmine ühine kohtumine, mille kokkuvõtte alusel minnakse edasisele arutelule Sotsiaalministeeriumi ja SKAga.

* **Ajakiri Valguse Kaja**

2024. aastast hakkab ajakiri Valguse Kaja ilmuma kord aastas. Uue numbri ilmumise kuupäev on 30. september.

Juhatus määras 2023. aasta 17. aprilli koosolekul Valguse Kaja trükiarvuks 120, kuna ajakirja lugejaskond on muutunud ning suurem osa lugejatest eelistab digitaalset või helivariandis väljaannet. 2023. aasta sügis/talvist numbrit trükiti 250, kuna juurde on tulnud suuremaid tellijaid (Tallinna Keskraamatukogu ja Tartu Ülikooli Kliinikum).

Uus Valguse Kaja võtab fookuse alla ühe nägemispuudega inimesi puudutava teema ning käsitleb seda süvitsi. Ajakiri toimib ka aegumatu info

materjalina ning sobib sellisel kujul levitamiseks terviseasutustesse ning sotsiaalkeskustesse.

***Juhatus otsustas:***

Määrata ajakirja Valguse Kaja uue versiooni tiraažiks kuni 500 eksemplari.

1. https://ariregister.rik.ee/est/company/80016280 [↑](#footnote-ref-1)
2. https://ariregister.rik.ee/est/company/80197235/L%C3%84%C3%84NE-VIRU-PIMEDATE-%C3%9CHING [↑](#footnote-ref-2)